
J e g y z ő k ö n y v
mely készült a Győr-Moson-Sopron Megyei Mérnöki Kamara Elnökségének 2010.10.18. napján tartott  üléséről. 

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) tárgyalóterme (II. emelet 201/a.)

Jelen vannak: 
mellékelt jelenléti ív szerint

Bartal György, a Megyei Mérnöki Kamara elnöke köszönti az elnökség tagjait. Megállapítja, hogy az Elnökségi Ülés határozatképes. A jegyzőkönyv vezetésére felkéri Visi Renátát, a jegyzőkönyv hitelesítését a gyakorlatnak megfelelően vállalja, amennyiben a jelenlévőknek nincs más javaslata, az ellenjegyzésre felkéri a titkárt. 
A jelenlévők a javaslattal egyhangúlag egyetértettek.
A jelenlévők a meghívóban ismertetett napirendet elfogadták. 
Az ülés napirendje:

· Tájékoztatás 

· Látogatásokról

· Széchenyi István Egyetem rektora

· Szőllőssy Gábor

· 4 statikus ügyéről

· Local Agenda 21 programról

Bartal György elnök

· Aktuális Megyei Mérnöki Kamarai kérdések megbeszélése.

· Érdekérvényesítő Bizottság munkája

Csejtei György elnökségi tag
· Oktatási Bizottság beszámolója

Dr. Neiger Róbert elnökségi tag
· Alapszabály készítés

Bartal György elnök

· Tagfelvételek, engedélyek, fellebbezések. 

Dr. Pergel Elza titkár

· Egyebek. – Bál 2011.

Az ülés a napirendek megvitatásával folytatódott:
1./napirend

Bartal György elnök:

Az elnökség tagjai október 4-én az egyetem rektorának meghívására látogatást tettek az egyetem épülő új szárnyában. A Mérnöki Kamara elhelyezésére úgy tűnik, hogy nem itt, hanem a régi szárnyban fog sor kerülni, ami látva az épület adottságait vonzóbbnak tűnik jelenleg. A jelenlegi készültség alapján várhatóan 2011. első félévében lesz lehetőség a költözésre. Az egyetem a jövőben is számít a 750 fős mérnökség közreműködésére az egyetemi oktatásban, kutatásban.

Szabó Péter alelnök:

A kamara tagjai minden területen segítik az egyetem munkáját, amiért pénzt nem kapnak. Tulajdonképpen ezért cserébe, mintegy ellentételezésként kapná a Kamara az irodahelyiséget és esetenként a tárgyalók használatát. A rektor minden szándéka szerint szeretné teljesíteni az ígéretét.
Dr. Baksai Róbert FB elnök:

Van annak realitása, hogy ez az ígéret, azaz az elhelyezés bizonytalan?

Csejtei György elnökségi tag: 
Nem, az elhelyezés nem bizonytalan, hanem az ígéret az új épületszárnyra vonatkozott.

Barcsai Éva elnökségi tag:
A gazdasági igazgató azt közölte, hogy a régi épületben kap helyiséget a Kamara.

Bogár Zsolt elnökségi tag:

Megítélése szerint a régi épület sokkal szimpatikusabb, ezért az egyáltalán nem lenne baj.

Bartal György elnök:

A Szőllőssy Gábornál tett látogatás hasznos volt és meggyőzött bennünket arról, hogy sokszor jobb bizonyos kérdésben megerősíteni a korábbi gyakorlat alapján működő döntéshozatalt, mert néhány megyében más-más rendszerben működnek, és közelíteni kellene a megyékben az ügyintézést a tagok érdekében is. Az írásban feltett kérdésekre konkrét választ kevesebbet kaptunk a vártnál, de volt olyan minősítésre vonatkozó kérdés, amelyben az Országos Kamara is a mi álláspontunkat képviseli.

A négy statikus ügyében 3-mal személyes találkozás során sikerült legalább abban megállapodni, hogy mi a magunk részéről a segítés szándékával közelítjük meg a problémát és tettük meg a javaslatot a megoldásra azzal, hogy kértük, hogy kezdeményezzék saját kérelemre az ügy rendezését, mivel az egy éves határidő, amelyen belül a hibás döntést saját hatáskörben eljárva orvosolhatta volna a Kamara, már eltelt. A negyedik külföldön tartózkodó személlyel is sikerült kapcsolatba lépni és ő is elfogadta a segítő javaslatot. Most rajtuk a sor, hogy a kérelmeket mielőbb beadják, hogy mi ezt követően megtehessük a szükséges lépést, és ezzel véglegesen rendezhessük ezt a problémát.
A Local Agenda 21 program a Mérnök Műhely keretében folyik. Mint ismeretes, ez a város elkövetkezendő 20-30 évére vonatkozó terve. Alapkérdés annak megválaszolása, hogy a lakosság létszámának jelentős növekedését kívánja-e, vagy tervezi-e a városvezetés, és ha igen, milyen változást hozna ez magával, illetve hogyan kellene, vagy lehetne erre felkészülni, ezt előkészíteni. A környezeti munkacsoport három részre tagozódik. A környezetvédelem kérdését és a vizes területet az Egyetem, az épített környezet kérdéseit az Építész Kamara, míg a közlekedés tekintetében a Mérnök Műhely kapott feladatot. Az alap-anyagok átvizsgálása megtörtént. Minden munkacsoportnál már volt 2-2 konzultáció. Ki fogja a sorba rendezést, szelektálást elvégezni, még nem tudjuk.
Csejtei György elnökségi tag:

A Nonprofit Kft-től került a felkérés a Mérnök Műhelyhez. Még október hónapban lesz egy teljeskörű konzultáció a résztvevők között. Ezzel kapcsolatban döntés 2010. decemberében lesz.
Koch Péter elnökségi tag:

Az Integrált Városfejlesztési Stratégia 2 éve zárult. Ez azt jelenti, hogy kétévente újragomboljuk a kabátot? Bár az jó, ha van a Mérnök Műhelynek munkája.
Csejtei György elnökségi tag:

Ez annál több. Sokkal nagyobb spektrumot ölel át. Szakmai és civil egyeztetéseken rögzítésre került, hogy ebben a kérdésben a megvalósítással vannak a bajok. Szerkezeti terv vonalak sokasága, felszínesen fogalmazva erről van szó, de ennél mélyebb a dolog. Kell egy víziónak lenni arról, hogy milyen legyen a város 20-30 év múlva.
2./ napirend
Bartal György elnök:

Választmányi ülésre hívták november 5-6-án. További információ ezzel kapcsolatban nincs, csupán az elnökséget kívánja tájékoztatni a tényről.

Csejtei György az Érdekérvényesítő Bizottság munkájáról:

Október 27-28-án építésfelügyeleti ellenőrzés lesz. Erről majd a lezárást követően tud részleteket mondani.  Az elmúlt időszakban az iszapkatasztrófa bekövetkezését követően 2 hétig lenn voltak az iszapkatasztrófa területén is. Jó néhányan próbálták meg szaktudásukkal segíteni a környezeti és a személyi mentést.
Dr. Neiger Róbert az Oktatási Bizottság munkájáról:


A jogi és a munkabiztonsági oktatásra nincs megfelelő érdeklődés. Ezt az oktatást semmi értelme megtartani. A Nonprofit Kft. által ajánlott távoktatást kellene közzétenni 7 e Ft-os önköltségi áron. 2011. március-április hónapban kellene újra meghirdetni. Ingyenes képzésről van szó, tehát előbb-utóbb igény lesz rá. A 100 fős limit nagyon magas ahhoz, hogy az oktatás megtartható legyen.

3./ napirend

dr. Pergel Elza titkár:


Az Alapszabály módosítására az Elnök úr által megszabott határidő - 2011. április hónap - elegendő lesz. A Megyei Kamara Alapszabályát a kamarai törvény megjelenését megelőzően röviddel adták ki. Az Országos Kamara ennek a törvénynek az alapján a módosítását 2010. május hónapban hajtotta végre. Ez azt mutatja, hogy a kamarai törvényváltozás alapjaiban nem érintette a kamarai működést. Az áttekintés után a magam részéről is azt állapítottam meg, hogy inkább jelentős szerkezeti, mint tartalmi változtatásra lesz szükség. Szabó Péter alelnök úr egy terület pontosítását látja szükségesnek. Ez a választás menetének részletesebb szabályozását jelenti.


A következő néhány hétben ennek a tervezetét el fogjuk készíteni.

4./ napirend

dr. Pergel Elza titkár ismertette a tagfelvételi és engedély-kérelmeket.

Az elnökség az alábbi egyhangú határozatokat hozta a jogosultsági kérelmek teljesítéséről.

46/2010. (X.18.) GYMSMMK Elnökségi határozat

Az elnökség 1 fő felvételéről döntött. Az új tag: Erdős Attila.

47/2010. (X.18.) GYMSMMK Elnökségi határozat

Tagsági viszony felfüggesztése: 1 fő: Tatai Lajos (08-0746).

48/2010. (X.18.) GYMSMMK Elnökségi határozat

Tagsági viszony megszüntetése: 2 fő: Kárász Tibor (08-0670) és Tóváriné Zotter Magdolna (08-0235)

49/2010. (X.18.) GYMSMMK Elnökségi határozat

Meghosszabbítások ügyében előterjesztett kérelmek:

Szücs Péter: 
G-T (Épületgépész tervezés)

Kiss József (technikus): 
SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)

Galambos Attila (technikus): 
G-T (Épületgépész tervezés)


SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)

Ifj. Kovács Tamás:  KÉ-T (Közlekedési építmények tervezés)


 VZ-T (Vízimérnöki tervezés)

Princzinger László:  T-T (Tartószerkezeti tervezés)


  SZÉS-1 (Tartószerkezet /statika/ szakértés)

Virág István: 
KÉ-T (Közlekedési építmények tervezés)

Dr. Rózsa Gábor: 
KÖ-T (Közlekedésmérnöki tervezés)

50/2010. (X.18.) GYMSMMK Elnökségi határozat

Továbbképzési kötelezettségből hiányzik. Ha megvan, utána megújítható:

Gasztonyi László: 
G-T (Épületgépész tervezés)

Horváth Vilmos: 
G-korlátozott (Épületgépész korlátozott tervezés)


GO-T (Gáz- és olajmérnöki tervezés)


SZÉM-6 (Hő, villamos energia, kőolaj és gáz termelési, tárolási, szállítási célt szolgáló szakértés)

51/2010. (X.18.) GYMSMMK Elnökségi határozat

Új engedélyek ügyében előterjesztett és jóváhagyott kérelmek:

Badura József:  GO-T (Gáz- és olajmérnöki tervezés)

Gortva Tamás: 
KÉ-T (Közlekedési építmények tervezés)

Vargáné Matláry Eleonóra: SZKV-1.1. (Hulladékgazdálkodás szakértés)


SZKV-1.2. (Levegőtisztaság-védelem szakértés)


SZKV-1.3. (Víz- és földtani közeg védelem szakértés)

Hancz Attila: 
SZKV-1.1. (Hulladékgazdálkodás szakértés)

52/2010. (X.18.) GYMSMMK Elnökségi határozat

Új engedély (megadható, ha a jogosultsági vizsgát megszerzi!)

Gortva Tamás: 
VZ-T (Vízimérnöki tervezés)

53/2010. (X.18.) GYMSMMK Elnökségi határozat

Elutasítás

Gortva Tamás: 
KÖ-T (Közlekedésmérnöki) tervezői jogosultság megállapítása iránti kérelme elutasítva, mivel kérelmező nem rendelkezik szakirányú végzettséggel (építőmérnök a végzettsége, s a rendelet szerint közlekedésmérnök vagy okl. közlekedésmérnök lenne a szakirányú végzettség).

Tamás Zoltán: 
SZVV-3.3. (Víztisztítás) szakterületre a szakértői jogosultság megállapítása iránti kérelme elutasítva referencia hiánya miatt.


(A szakmai gyakorlat igazolására levélben felszólítottuk, hogy nyújtson be referenciaanyagot, ezt a megadott határidőig nem pótolta)
5./ napirend

Bartal György elnök: javaslatom, hogy a tartalékaink terhére 200.000,-Ft-ot ajánljunk fel a vörösiszap-károsultak részére. 
54/2010. (X.18.) GYMSMMK Elnökségi határozat
A Győr-Moson-Sopron Megyei Kamara Elnöksége egyhangú döntéssel a tartalékok terhére egyszeri 200.000,- Ft összeget ajánl fel a vörösiszap-károsultak javára. Az átutalás módjáról az elnök intézkedik.
Egyéb napirendi pont nem lévén az elnök az ülést bezárja.

- kmf. -


  / Bartal György /





   / dr. Pergel Elza /



elnök







titkár

……………………..


Visi Renáta


jkv. vezető

